Omvendt integrering - Peder Morset Folkehøgskole
«Før var jeg den som var annerledes. Sånn er det ikke her.»
Det finnes mange folkehøgskoler i Norge, men ikke mange er som vår. Ja, vi våger høylytt å påstå at Peder Morset Folkehøgskole er unik! Vi er en skole som har fokus på omvendt integrering – hvor funksjonsfriske elever får en fantastisk mulighet til å integreres i hverdagen til dem med utviklingshemning. Vi har ikke egne tilrettelagte linjer, men linjer som er for alle. Det betyr at her gjør vi ting sammen. Vi opplever, utforsker og erfarer ting på kryss og tvers av funksjonsnivå. Noen ganger kan jeg hjelpe deg – andre ganger må du hjelpe meg. Denne måten å være sammen på, er med på å gjøre oss til bra mennesker som lærer å se og ta hensyn til hverandre. Og herlighet så mye moro vi kan gjøre sammen! Ved Peder Morset Folkehøgskole er det lave terskler og mye humor. Vi kaster oss ut i nye ting – og noen ganger blir det et realt magaplask, andre ganger full seiersrus!
I august 2020 starter vi opp et nytt skoleår, og vi vil så veldig gjerne fylle skolen med nye elever. Tenk så flott om en av dem er nettopp DEG? I de neste to ukene kommer vi til å dele glimt fra skolehverdagen vår med deg, sånn at du får et godt innblikk i hva vi holder på med her. I tillegg kan du besøke hjemmesiden vår: www.pedermorset.no – der finner du enda mer informasjon. Vi har også flere aktive instagramkontoer – bare søk på "Peder Morset". Har du lyst til å komme en tur innom for å besøke skolen, er du hjertelig velkommen til det også. Eller ring oss for en prat. Vi har ETT hovedønske for elevene våre: «Bli den du er.» Dette skriver vi litt mer om i innlegget som kommer i morra.